Mogiliavo sritis

Mogiliavo (Mogiliovo arba Mahiliovo) sritis (, ) – sritis rytų Baltarusijoje. Šiaurėje ribojasi su Vitebsko, vakaruose – su Minsko, pietuose – su Gomelio sritimi. Rytuose turi sieną su Rusija. Administracinis centras – Mogiliavas. Įkurta 1938 m.

Geografija 
Vyrauja lygumų reljefai. Rytuose yra Oršos-Mogiliavo lyguma, šiaurės rytuose – Horkų-Mstislavlio lyguma (didžiausia altitudė 239 m), vakaruose – prieledyninė Centrinė Biarezinos lyguma, šiaurėje – Oršos aukštumos atšakos (didžiausia altitudė 224 m).

Klimatas 
Klimatas vidutinių platumų; kontinentinis. Vidutinė sausio mėnesio temperatūra -8,2 °C srities šiaurės rytuose, –6,5 °C pietvakariuose; liepos mėnesio atitinkamai 17,8 °C ir 18,7 °C. Metinis kritulių kiekis 550–650 mm.

Hidrologija 
Svarbiausios srities upės – Dniepras, Berezina, Sožas, Ptičė, Drutė. Yra keli nedideli ežerai, didžiausias – Zaozerė. Didžiausi tvenkiniai – Čyhiryno ir Asipovičių.

Gamta 
Miškai užima 35 % srities teritorijos. Yra Zaozerų ir Čerykavo gamtos draustiniai. Po 1986 m. Černobylio AE avarijos Mogiliovo srities rytinė dalis užteršta radioaktyviaisiais nuklidais.

Naudingosios iškasenos 
Kasami fosforitai (palei Sožo upę), kreida, molis, smėlis, durpės. Yra mineralinių versmių.

Demografija 
Mogiliavo srityje gyvena 1,072 mln. gyventojų (2014 m. duomenys). Tai sudaro 12,2 % šalies kiekio. Tautinė sudėtis: baltarusiai 89,3 %, rusai 10 %, žydai, lenkai, ukrainiečiai, totoriai, lietuviai, armėnai, čigonai.

Didžiausi miestai 
 Mogiliavas – 365,1 tūkst. gyv.
 Babruiskas – 220,8
 Asipovičai – 34,7
 Horkai – 34,0
 Kryčavas – 28,2
 Bychavas – 17,3
 Kasciukovičai – 16,1
 Klimavičai – 16,0
 Šklovas – 15,9

Administracinis suskirstymas 

Mogiliavo sritis padalinta į 21 rajoną:

 Asipovičų rajonas – Asipovičai
 Babruisko rajonas – Babruiskas
 Bialyničų rajonas – Bialyničai
 Bychavo rajonas – Bychavas
 Chocimsko rajonas – Chocimskas
 Čavusų rajonas – Čavusai
 Čerykavo rajonas – Čerykavas
 Drybino rajonas – Drybinas
 Glusko rajonas – Gluskas
 Horkų rajonas – Horkai
 Kasciukovičų rajonas – Kasciukovičai
 Kirausko rajonas – Kirauskas
 Kličavo rajonas – Kličavas
 Klimavičų rajonas – Klimavičai
 Krasnapolės rajonas – Krasnapolė
 Kryčavo rajonas – Kryčavas
 Kruhlajės rajonas – Kruhlajė
 Mogiliavo rajonas – Mogiliavas
 Mscislavo rajonas – Mscislavas
 Slavhorodo rajonas – Slavhorodas
 Šklovo rajonas – Šklovas
</div>

Ekonomika

Transportas 
Laivuojamos upės: Dniepras, Biarezina, Sožas. Per srities teritoriją eina geležinkeliai Vitebskas–Žlobinas, Žlobinas–Babruiskas–Minskas, Kryčavas–Mogiliavas–Asipovičai. Svarbiausi plentai – Sankt Peterburgas (Rusija)–Mogiliavas–Kijevas (Ukraina) ir Mogiliavas–Babruiskas–Minskas. Praeina naftotiekis Unecha (Rusija)–Polockas.

Pramonė 
Didžiausi pramonės centrai – Mogiliavas ir Babruiskas. Vyrauja mašinų gamyba, naftos perdirbimas, metalo ir medienos apdirbimo, chemijos (sintetinio pluošto, plastikų), statybinių medžiagų (cemento, plytų), baldų, tekstilės, siuvimo, avalynės, maisto (mėsos, pieno, konditerijos, gaiviųjų gėrimų) pramonė.

Žemės ūkis 
Žemės ūkio naudmenos užima 51 % srities teritorijos. Auginami javai (rugiai, kviečiai, miežiai, avižos), bulvės ir kitos daržovės, pašariniai augalai. Veisiami pieniniai ir mėsiniai galvijai, kiaulės, avys, ožkos, naminiai paukščiai.

Šaltiniai